อว.ใช้นวัตกรรมต่อยอดอุตสาหกรรมครั่งไทยสู่ตลาดโลก
ศ.ดร.ศุภชัย ปทุมนากุล รองปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) และนายพันธุ์เพิ่มศักดิ์ อารุณี ผอ. สำนักงานบริหารโครงการตามนโยบาย สำนักงานปลัด อว.พร้อมหน่วยงานวิจัย หน่วยบริหารจัดการทุนและมหาวิทยาลัยในพื้นที่ เข้าเยี่ยมชม บริษัทนอร์ทเทอร์นสยามซีดแลค จำกัด จังหวัดลำปาง พร้อมกล่าวว่า ไทยมีวัตถุดิบด้านครั่งติด 1 ใน 3 ของโลกที่มีการเลี้ยงครั่ง และ จังหวัดลำปาง ถือเป็นแหล่งผลิตครั่งขนาดใหญ่ของประเทศ มีผู้ประกอบการในเชิงอุตสาหกรรมการแปรรูปผลิตภัณฑ์ครั่งที่มีฝีมือและเชี่ยวชาญ แต่ปัจจุบันกำลังประสบปัญหาด้านผลผลิตที่มีไม่เพียงพอ ทำให้ครั่งขาดแคลน อว.นำวิทยาศาสตร์ เทคโนโลยีและนวัตกรรมเข้ามาช่วย เพื่อให้ผู้ผลิตสามารถใช้กำลังการผลิตได้เต็มประสิทธิภาพและได้ผลผลิตมากที่สุด สร้างมูลค่าเพิ่ม ผ่านโครงการ Talent Mobility ที่จะส่งนักวิจัย ทั้งจากสำนักงานปลัด อว. มหาวิทยาลัยราชภัฎลำปางและมหาวิทยาลัยเทคโนโลยีราชมงคลล้านนา เข้าไปทำงานร่วมกับภาคเอกชน ขณะที่สำนักงานคณะกรรมการส่งเสริมวิทยาศาสตร์ วิจัยและนวัตกรรม (สกสว.) และ หน่วยบริหารและจัดการทุนด้านการเพิ่มความสามารถในการแข่งขันของประเทศ (บพข.) จะช่วยพิจารณาการให้ทุนวิจัยและช่วยติดต่อเจรจาเป็นพาร์ทเนอร์กับอินเดีย ซึ่งเป็นประเทศอันดับ 1 ในอุตสาหกรรมครั่งไทย เพื่อแลกเปลี่ยนองค์ความรู้และนำเอาเทคโนโลยีที่เป็นประโยชน์มาใช้พัฒนาวงการครั่งไทยต่อไปนายอภิชัย สัชฌะไชย ผู้บริหารจากบริษัท นอร์ทเทอร์นสยามซีดแลค จำกัด จังหวัดลำปาง กล่าวว่า ปัจจุบันบริษัทกำลังผลักดันให้ครั่งเป็นยุทธศาสตร์ของจังหวัดลำปาง ด้วยคุณสมบัติของครั่งที่มีหลากหลาย ทำให้ครั่งได้รับการรองรับความปลอดภัยจากองค์การอาหารและยา หรือ FDA และองค์การอาหารปลอดภัยของอาหารแห่งยุโรป EFSA สำหรับประโยชน์ของครั่งในปัจจุบันถูกนำไปใช้อย่างหลากหลาย อาทิ อุตสาหกรรมผลไม้ อุตสาหกรรมอาหาร อุตสาหกรรมเคลือบเม็ดยา และสารเคลือบไม้ โดยการส่งนักวิจัย คณาจารย์ต่างๆ เข้ามาช่วยหาวิธียกระดับคุณภาพครั่งไทย ช่วยเพิ่มผลผลิตครั่งและลดต้นทุนให้เกษตรกร จะสามารถต่อยอดให้อุตสาหกรรมครั่งไทยและครั่งไทยจะพัฒนาไปได้ไกลกว่าเดิม